Javaslat A TANÁCS HATÁROZATA a 2009/831/EK határozat alkalmazási ideje tekintetében történő módosításáról /* COM/2013/0930 final - 2013/0446 (CNS) */





INDOKOLÁS 1. A JAVASLAT HÁTTERE Az Európai Unió működéséről szóló szerződés (EUMSZ) – amelynek hatálya az Unió legkülső régióira, köztük Madeira autonóm régióra és az Azori-szigetek autonóm régiójára is kiterjed – elvben semmilyen eltérést nem tesz lehetővé a helyi termékek, illetőleg a Portugáliából vagy más tagállamokból érkező termékek adóztatásában. Az EUMSZ 349. cikke azonban lehetőséget nyújt e régiókra vonatkozó olyan egyedi intézkedések bevezetésére, amelyeket a legkülső régiók gazdasági és társadalmi helyzetét érintő állandó hátrányok fennállása indokol. Az EK-Szerződés 299. cikkének (2) bekezdése alapján elfogadott, 2009. november 10-i 2009/831/EK tanácsi határozattal[1] Portugália számára engedélyezték, hogy a Madeira autonóm régióban előállított és fogyasztott rum és likőr, valamint az Azori-szigetek autonóm régiójában előállított és fogyasztott likőr és párlat tekintetében 2013. december 31-ig kedvezményes jövedékiadó-mértéket alkalmazzon. Az említett határozat 2. cikkével a fenti eltérést meghatározott termékekre korlátozták. Portugália e termékekre olyan jövedékiadó-mértéket alkalmazhat, amely alacsonyabb a 92/84/EK tanácsi irányelv[2] 3. cikkében meghatározott, alkoholra vonatkozó teljes jövedékiadó-mértéknél, illetve az ugyanezen irányelvben meghatározott, alkoholra vonatkozó minimum jövedékiadó-mértéknél, de legfeljebb 75 %-kal alacsonyabb az alkoholra kivetett szokásos nemzeti jövedéki adónál. A 2009/831/EK határozat felsorolja az egyedi intézkedések elfogadásának okait, köztük a mezőgazdasági üzemek kis méretét, elszigeteltségét, valamint kismértékű gépesítettségét. Ezen túlmenően egyes helyben nem termelt nyersanyagoknak és csomagolóanyagoknak a szigetekre történő szállítása a késztermék elszállításához képest többletköltségekhez vezet. A berendezések szállítása és beszerelése ezekben a távoli és szigetjellegű régiókban tovább növeli a többletköltségeket. Végül az érintett termelők a helyi gazdaságok által általában viselt többletköltségeket, különösen a magasabb munkaerő- és energiaköltségeket is viselik. A 75 %-os kedvezmény nem haladja meg a gazdasági szereplőket terhelő azon többletköltségek kiegyenlítéséhez szükséges mértéket, amelyek a – Madeirát és az Azori-szigeteket legkülső régióvá minősítő – fent említett sajátos jellemzőkből erednek. Mivel az adókedvezmény olyan mértékre korlátozódik, amely a többletköltségek kiegyenlítéséhez szükséges, és mivel a kérdéses mennyiségek szerények, az intézkedés nem veszélyezteti a közösségi jogrend integritását és koherenciáját. Ezen túlmenően az adókedvezmény az érintett régiók fogyasztására korlátozódik. A portugál hatóságok kérelmezték a Madeira autonóm régióban előállított és fogyasztott rum és likőr, valamint az Azori-szigetek autonóm régiójában előállított és fogyasztott likőr és párlat tekintetében a kedvezményes jövedékiadó-mérték alkalmazására vonatkozó engedély 2020. december 31-ig történő megújítását. A megújítást egy, az EUMSZ 349. cikke szerinti tanácsi határozattal és egy állami támogatásról szóló bizottsági határozattal egyaránt jóvá kell hagyni. Az EUMSZ 349. cikke szerinti tanácsi határozat nem sérti az állami támogatási szabályok hatálya alá tartozó ezen intézkedés meghosszabbításáról szóló bizottsági határozatot. A Bizottság 2013. június 28-án új iránymutatást fogadott el a 2014–2020 közötti időszakra vonatkozó regionális állami támogatásokról. Az iránymutatás az állami támogatások ellenőrzésének korszerűsítését célzó szélesebb stratégia részét képezi, amely arra irányul, hogy ösztönözze a növekedést az egységes piacon hatékonyabb támogatási intézkedések előmozdítása révén és azáltal, hogy a Bizottság általi végrehajtást a versenyre legnagyobb hatást gyakorló esetekre összpontosítja. Mivel az iránymutatás 2014. július 1-jén lép hatályba, indokoltnak tűnik a 2009/831/EK határozat alkalmazási idejét hat hónappal meghosszabbítani, hogy hatályvesztése összhangban legyen a jelenlegi iránymutatás hatályvesztésének időpontjával. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI Mivel a jelen javaslat csupán a hatályos tanácsi határozat alkalmazásának változatlan feltételekkel történő meghosszabbítását javasolja egy adott időszakra (hat hónapra), így nem szükséges hatásvizsgálatot lefolytatni. 3. A JAVASLAT JOGI ELEMEI A javasolt intézkedések összefoglalása A Portugália számára a Madeira autonóm régióban, valamint az Azori-szigetek autonóm régiójában előállított és fogyasztott bizonyos termékek tekintetében kedvezményes jövedékiadó-mérték alkalmazásának engedélyezéséről szóló 2009/831/EK határozat alkalmazási idejének meghosszabbítása. Jogalap Az EUMSZ 349. cikke. A szubszidiaritás elve Kizárólag a Tanács jogosult – az EUMSZ 349. cikke alapján – a legkülső régiókra vonatkozó egyedi intézkedéseket elfogadni azzal a céllal, hogy a Szerződések – így a közös politikák – alkalmazását e régiókhoz igazítsa, tekintettel az említett régiók gazdasági és társadalmi helyzetét érintő állandó hátrányok fennállására. A javaslat ezért megfelel a szubszidiaritás elvének. Az arányosság elve A javaslat megfelel az arányosság elvének a következők miatt: Célja a 2009/831/EK határozat alkalmazási idejének hat hónappal való meghosszabbítása, hogy hatályvesztése egybeessen a 2014–2020 közötti időszakra vonatkozó regionális állami támogatásokról szóló iránymutatás hatálybalépésének időpontjával. A jogi aktus típusának megválasztása Javasolt aktus: tanácsi határozat Más jogi aktus nem felelne meg a következők miatt: A módosítás tárgyát képező szöveg maga is tanácsi határozat, amelyet ugyanerre a jogalapra (az EUMSZ 349. cikkére, korábban az EK-Szerződés 299. cikkének (2) bekezdésére) támaszkodva fogadtak el. 4. KÖLTSÉGVETÉSI HATÁSOK A javaslat nincs hatással az uniós költségvetésre. 2013/0446 (CNS) Javaslat A TANÁCS HATÁROZATA a 2009/831/EK határozat alkalmazási ideje tekintetében történő módosításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 349. cikkére, tekintettel az Európai Bizottság javaslatára, a jogalkotási aktus tervezete nemzeti parlamenteknek való megküldését követően, tekintettel az Európai Parlament véleményére[3], különleges jogalkotási eljárás keretében, mivel: (1) Az EK-Szerződés 299. cikke alapján elfogadott, 2009. november 10-i 2009/831/EK tanácsi határozattal Portugália számára engedélyezték, hogy a Madeira autonóm régióban előállított és fogyasztott rum és likőr, valamint az Azori-szigetek autonóm régiójában előállított és fogyasztott likőr és párlat tekintetében 2013. december 31-ig kedvezményes jövedékiadó-mértéket alkalmazzon. A határozat 2. cikke meghatározott termékekre korlátozza a fenti eltérést. Portugália e termékekre olyan jövedékiadó-mértéket alkalmazhat, amely a 92/84/EK tanácsi irányelv 3. cikkében meghatározott, alkoholra vonatkozó teljes jövedékiadó-mértéknél, illetve az ezen irányelvben meghatározott, alkoholra vonatkozó minimum jövedékiadó-mértéknél alacsonyabb, de legfeljebb 75 %-kal kevesebb, mint az alkoholra kivetett szokásos nemzeti jövedéki adó. (2) Az alacsonyabb jövedékiadó-mérték alkalmazása differenciált adóztatást hoz létre, amelyből egyes termékek helyi előállítása előnyhöz jut. Ez állami támogatásnak minősül, amely a Bizottság jóváhagyását igényli. (3) A Bizottság megerősíti, hogy a jövedékiadó-mérték csökkentését továbbra is engedélyezni kell, a Madeirán és az Azori-szigeteken előállított desztillált szeszes italok magasabb előállítási és forgalmazási költségei miatti versenyhátrány ellensúlyozása céljából. (4) A Bizottság 2013. június 28-án elfogadta a 2014–2020 közötti időszakra vonatkozó regionális állami támogatásokról szóló iránymutatását[4], amely meghatározza, hogy a tagállamok hogyan nyújthatnak támogatást vállalkozások számára annak érdekében, hogy 2014 és 2020 között támogassák a hátrányos helyzetű európai térségek gazdasági fejlődését. A 2014. július 1-jén hatályba lépő iránymutatás az állami támogatások ellenőrzésének korszerűsítését célzó szélesebb stratégia részét képezi, amely az egységes piaci növekedés ösztönzésére irányul a hatékonyabb támogatási intézkedések előmozdítása révén és azáltal, hogy a Bizottság a jogérvényesítés során elsősorban a versenyre legnagyobb hatást gyakorló ügyekkel foglalkozik. (5) Indokolt a 2009/831/EK határozat alkalmazási idejének hat hónappal való meghosszabbítása, hogy lejárata összhangban legyen a 2014–2020 közötti időszakra vonatkozó regionális állami támogatásokról szóló iránymutatás hatálybalépésének időpontjával. (6) Gondoskodni kell arról, hogy Portugália a kérdéses kedvezményeket a 2009/831/EK határozatban megadott hasonló engedély lejártától alkalmazhassa. Az új engedélyt ezért 2014. január 1-jétől kezdődő hatállyal kell megadni, ELFOGADTA EZT A HATÁROZATOT: 1. cikk A 2009/831/EK határozat 5. cikkében a „2013. december 31-ig” időpont helyébe a „2014. június 30-ig” időpont lép. 2. cikk Ez a határozat az elfogadásának napján lép hatályba, és 2014. január 1-től alkalmazandó. 3. cikk Ennek a határozatnak a Portugál Köztársaság a címzettje. Kelt Brüsszelben, a Tanács részéről az elnök [1] A Tanács 2009. november 10-i határozata Portugália számára a Madeira autonóm régióban előállított és fogyasztott rum és likőr, valamint az Azori-szigetek autonóm régiójában előállított és fogyasztott likőr és párlat tekintetében kedvezményes jövedékiadó-mérték alkalmazásának engedélyezéséről (HL L 197., 2009.11.13., 9. o.). [2] A Tanács 1992. október 19-i 92/84/EGK irányelve az alkohol és az alkoholtartalmú italok jövedékiadó-mértékének közelítéséről (HL L 316., 1992.10.31., 29. o.). [3] HL C […]., [...], […]. o. [4] C (2013) 3769., 2013.6.28.